Rebild Kommune bruger borgernes affald til at lave nye skraldespande.

Rebild Kommune er gået med i et nyt genbrugsprojekt sammen med RenoNord og virksomheder i både Danmark og Tyskland. Det handler om skraldespande af 98 procent genbrugsplast. - Det affald, som indgår i containeren, det kommer fra affald fra borgerne i Rebild Kommune. Vi synes, det er rigtig fedt at kunne vise dem, at det affald, de går og sorterer derhjemme, det er faktisk blevet til et nyt produkt, siger Mikkel Monrad Spliid, der er affaldsplanlægger i Rebild Kommune. Spandene støbes i Tyskland Råvarerne til de nye skraldespande, altså plast, bliver indsamlet i Rebild Kommune. På RenoNord i Aalborg bliver affaldet sorteret. Hos virksomheden Ragn-Sells i Langå laver de affaldsplasten om til nyt plastgranulat. De nye skraldespande af 98 procent genbrugsplast bliver støbt på en fabrik nord for Berlin. - Det har været en udfordring gennem flere år, at nå en genbrugsgrad på 98 procent. Hvorfor 98 procent? Fordi vi har stadig brug for at tilsætte ting, for blandt andet at styre farven. Det er de sidste to procent, forklarer Reinier den Boer, udviklings- og marketingschef hos ESE, der producerer skraldespande på fabrikker i Tyskland og Frankrig. Genbruger plast fra husholdningen Plast er blevet genbrugt i årtier, men det er primært kun plast fra pantflasker og industriplast af typen PET. Det specielle i det her projekt er, at det nu for første gang er lykkedes, at lave en god nok genbrugskvalitet ud af et såkaldt HDPE plast fra husholdningen. HDPE plast indgår typisk i poser og dunke. - Det er det, vi skal have fat i, for det er der, vi gør en forskel. Man skal lade være med at tro, at bare fordi man køber noget genanvendt plastik, at man så gør en forskel. Der er nogen, der godt kan tænke sig, at få det til at se sådan ud og siger, at hvis i køber vores produkter af genanvendt plastik, så gør I en forskel. Det gør man ikke nødvendigvis, for det kan være noget af det plastik, som har været genanvendt i årtier, fortæller Kenneth Kaasgaard, salgs- og marketingsdirektør ved virksomheden Ragn-Sells Danmark, der arbejder med genbrug og genanvendelse af plastik. Genanvender mere plast Ifølge Ragn Sells producerer vi 340.000 ton plastaffald om året i Danmark. Kun cirka 30 procent af det bliver genanvendt. De sidste 70 procent plast, som vi ikke genbruger, er blandt andet af typen HDPE fra husholdningen. Den type, der nu bliver til genbrugsskraldespande. - Det er jo helt afgørende, at vi får gang i at genanvende det plastik, som vi ikke tidligere har genanvendt, hvis vi skal gøre en forskel. Det er jo netop det plastik, som vi ikke har genanvendt indtil nu, som giver os alle problemerne, påpeger Kenneth Kaasgaard. Mere genbrug på vej De første af 100 genbrugsskraldespande nu på vej ud i Suldrup. Foreløbigt er det bare et forsøg, men går det som forventet, så er der meget mere genbrug på vej. - Vi er begyndt at tænke klima og natur og miljø ind i det, og det er virksomhederne jo også i høj grad. Det er jo meget tydeligt, at vi er i mangel på ressourcer, så det er blevet vigtigere end nogensinde før, at kunne genanvende alle de ressourcer, vi går og hiver ud af jorden, i stedet for at tage nye op, siger affaldsplanlægger i Rebild Kommune Mikkel Monrad Spliid. De nye genbrugsskraldespande har en forventet levetid på syv til ti år, og forsøg har vist, at de kan smeltes om til nye skraldespande op til ti gange.